b"\n_START_ARTICLE_\nDavid Mackay\n_START_SECTION_\nBiografia\n_START_PARAGRAPH_\nEl 1958 va obtenir el diploma d'honor en arquitectura del Northern Polytechnic i el 1959 es va fer soci del Royal Institute of British Architects. Aquest mateix any fix\xc3\xa0 la resid\xc3\xa8ncia a Barcelona, on el 1962 s'associ\xc3\xa0 amb els arquitectes Oriol Bohigas i Josep Martorell, els quals van crear l'estudi MBM arquitectes. Va escriure nombrosos llibres i assaigs sobre arquitectura, pels quals va ser guardonat en diverses ocasions. Altern\xc3\xa0 la tasca professional amb la doc\xc3\xa8ncia en universitats catalanes, estatals i estrangeres i va ser membre de nombrosos jurats d'arquitectura i urbanisme arreu del m\xc3\xb3n. Amb MBM Arquitectes va realitzar diversos projectes com l'Escola Garb\xc3\xad (1965), l'Escola Thau Barcelona (1972-1974), l'edifici d'habitatges a la Kochstrasse a Berl\xc3\xadn (Alemanya) (1985-1992), la Vila Ol\xc3\xadmpica i el Port Ol\xc3\xadmpic de Barcelona (1985-1992), l'edifici d'oficines Palau Nou de la Rambla a Barcelona (1989-1993), la Universitat Pompeu Fabra a Barcelona (1995-2001), l'escola Vila Ol\xc3\xadmpica a Barcelona (1996-1999), l'ampliaci\xc3\xb3 d'El Corte Ingl\xc3\xa9s (1998-2004), etc. Entre els seus dissenys cal destacar el llum de paret M8M-2 (1966), el moble bar Tred\xc3\xb3s (1969), tots creats en col\xc2\xb7laboraci\xc3\xb3 amb Oriol Bohigas i Josep Martorell, o l'armari \xc3\x80bac (1990), creat amb la col\xc2\xb7laboraci\xc3\xb3 de Llu\xc3\xads Pau. _NEWLINE_A partir de 2003 va ser l'arquitecte principal de A Vision for Plymouth (Una visi\xc3\xb3 per Plymouth), tamb\xc3\xa9 coneguda com la \xc2\xabVisi\xc3\xb3 de Mackay\xc2\xbb, que \xc3\xa9s un important pla per a la renovaci\xc3\xb3 de la ciutat de Plymouth, a Anglaterra. El pla implicar\xc3\xa0 la demolici\xc3\xb3 de la zona d'entreteniment coneguda com a Plymouth Pavilions. _NEWLINE_Una de les seves darreres obres a Barcelona va ser la futura seu del Disseny Hub Barcelona."